[{"text_idx": "#000000", "text": "Criw'r 'Mimosa' yn gadael y Wladfa"}, {"text_idx": "#000001", "text": "Disgrifiad o\u2019r llun, Golygfeydd godidog Patagonia wedi codi argraff ar bawb"}, {"text_idx": "#000003", "text": "Mae rhai o aelodau Theatr Ieuenctid yr Urdd yn y cast, a maen nhw wedi bod yn rhannu eu profiadau am ddechrau'r daith eisioes ar Cymru Fyw, ond nawr, dyma hanes trwch eu taith i De America. Dyma'u dyddiadur:"}, {"text_idx": "#000004", "text": "Perfformio ym Mhorth Madryn - am gyfle gwych. Ymwelon yn y bore a\u0302'r Bae Newydd i wylio morfilod - yna symud ymlaen i ddinas Borth Madryn i ymweld a\u0302'r ogofau a gynigodd gysgod i'r fintai gyntaf o Gymru. Cawsom y cyfle i ganu 'Anthem Patagonia' ger yr ogofau - profiad a fydd yn aros yn ein calonnau am byth."}, {"text_idx": "#000005", "text": "Disgrifiad, \"Cawsom y cyfle i ganu 'Anthem Patagonia' ger yr ogofau - profiad a fydd yn aros yn ein calonnau am byth.\""}, {"text_idx": "#000006", "text": "\"Cawsom y cyfle i ganu 'Anthem Patagonia' ger yr ogofau - profiad a fydd yn aros yn ein calonnau am byth.\""}, {"text_idx": "#000007", "text": "Roedd y perfformiad y noson honno yn hollol emosiynol wrth i'r gynulleidfa a'r criw deimlo holl emosiynau'r daith. Yn sicr roedd perfformio ym Mhorth Madryn wedi i ni ymweld a\u0302'r ogofa\u0302u yn rhoi gwedd newydd i'r perfformiad."}, {"text_idx": "#000008", "text": "Yna, y diwrnod wedyn, Y Gaiman. Pentref Cymreig ei naws, llawn hanes ac ysbrydoliaeth. Cawsom gyfle i ymweld a\u0302'r amgueddfa cyn perfformio yn y nos. Yn yr amgueddfa roedd haearn smwddio William Jones a nifer o eiddo eraill y fintai gyntaf. Roedd y Gimnasio yn y Gaiman yn enfawr a chawsom gynulleidfa lawn yn gwylio'r perfformiad."}, {"text_idx": "#000009", "text": "Dangosodd yr adborth yn dilyn y perfformiad pa mor bwysig yw'r daith yma, nid yn unig i ni, ond hefyd i aelodau'r gymdeithas Gymraeg yn Gaiman. Wedi'r perfformiad cawsom Asado - bwyd blasus, adloniant a chroeso cynnes. Gorffennwyd y noson trwy ganu 'Mae hen wlad fy nhadau'. WAW!"}, {"text_idx": "#000010", "text": "Y diwrnod wedyn cawsom fynd yn o\u0302l i'r Gaiman i gael te yn un o dai te y Gaiman. Roedd y bwyd yn anhygoel, llawer o gacennau, scons a tharten afal... heb anghofio'r te! Wedi'r te fe grwydrom ni o amgylch nifer o adeiladau hanesyddol Gaiman megis yr ysgol gyntaf, Coleg Camwy a'r ty\u0302 cyntaf a adeiladwyd yn y Gaiman."}, {"text_idx": "#000011", "text": "I orffen y diwrnod hanesyddol cawsom ymweld a\u0302 mynwent Gaiman lle mae bedd Kate Jones, prif gymeriad sioe y Mimosa. Diolch enfawr i Luned Gonzales am ein tywys o amgylch y pentref. Diwrnod anhygoel!"}, {"text_idx": "#000013", "text": "Taith ar draws y Paith - Gadael am 8 y bore i ddechrau ar siwrne hir, 10 awr dros y paith o Drelew i Esquel. Ond, er syndod, roedd y daith yn un fythgofiadwy, prydferth a llawn hanes. Roedd yr anialwch o'n hamgylch yn ail-greu taith y Cymry tuag at eu bywyd newydd."}, {"text_idx": "#000014", "text": "Gwelsom anifeiliaid o bob math ar ein ffordd - ceffylau, fflamingos a ganapoe... golygfeydd fyddem ni byth yn eu gweld yn Nghymru fach. Wrth i ni agosa\u0301u at Esquel roedd eira i'w weld ar fynyddoedd yr Andes yn y pellter a gwelsom gauchos hefyd."}, {"text_idx": "#000016", "text": "Perfformiad a gweithdy yn Esquel"}, {"text_idx": "#000017", "text": "Cyrraedd tref brydferth Esquel a chael sioc ei bod cymaint llai na Threlew o ran maint. Mynyddoedd yr Andes yn ein hamgylchynu ac edrych ymlaen i weld mwy o'r dref. Amser i grwydro'r dre' hardd yma bore 'ma. Roedd llawer o siopau bach hyfryd a digon o fannau bwyta. Ond i ginio heddiw cawsom wahoddiad i dy\u0302 teulu Michael (sydd yn rhan o'r sioe). Croeso cynnes, bwyd bendigedig a hefyd adloniant wrth i ni glywed Michael yn chwarae'r ffidil a gweddill y criw yn chwarae nifer o offerynnau i greu band."}, {"text_idx": "#000018", "text": "Disgrifiad o\u2019r llun, Un o weithdai'r daith"}, {"text_idx": "#000019", "text": "Ymlaen i'r Ganolfan yn Esquel lle'r oedd 'na bobl frwdfrydig iawn yn disgwyl am ein gweithdy. Hyfryd oedd gweld y bobl yn barod i so\u0302n am y syniadau oedd ganddynt am y Mimosa a sut i roi'r rhain mewn i berfformiadau bychain. Hyfryd hefyd oedd clywed y Gymraeg yn cael ei siarad."}, {"text_idx": "#000020", "text": "Roedd y perfformiad yn Auditoria Municipal, Esquel yn un llwyddiannus eto gyda'r criw oedd yn perfformio, a'r gynulleidfa, dan emosiwn wrth ddilyn stori'r 'Mimosa'... ond mi oedd hi'n anhygoel o boeth ar y llwyfan!"}, {"text_idx": "#000021", "text": "Taith i losgfynydd ac Asado gyda'r nos"}, {"text_idx": "#000022", "text": "Codi'n fore ac ar y bws ar daith arall. Cyrraedd afon Chubut, a oedd mor brydferth a heddychlon a phicnic bach wrth yr afon. Siwrnai fer yn y bws cyn dechrau cerdded tuag at y llosgfynydd pan gawsom wybod fod pumas yn byw o fewn yr ardal yma! Roedd y cerrig yn anferth a'r olygfa'n anhygoel."}, {"text_idx": "#000023", "text": "Yna gyda'r nos cawsom Asado arall yn Parilla la Barra, Esquel a chwmni da Eluned ac Euros Jones o de Cymru'n wreiddiol a\u0302 ymunodd gyda ni. Roedd y bwyd o gig oen a digonedd o opsiynau eraill yn fendigedig a llond lle o ganu i roi terfyn ar y noson."}, {"text_idx": "#000024", "text": "Perfformiad Trevelin a noson gyda'r gymuned"}, {"text_idx": "#000025", "text": "Bach o ymlacio bore 'ma gyda'r dewis o fynd am dro neu gael amser i grwydro Esquel ymhellach. Cawsom wahoddiad heddiw i gael cinio ar ffarm Ryan (sydd hefyd yn rhan o'r sioe) a oedd ger Esquel. Roedd gweld y ffermydd o'n hamgylch yn ein hatgoffa o fod yn o\u0302l gartref yng Nghymru. Bws yn stopio a gweld gaucho yn dod tuag atom ni, ond dim gaucho dieithr oedd hwn ond Ryan yn dod i'n cyfarfod ar ei geffyl! Cinio gyda'r teulu ac yna allan i gwrdd a\u0302'r ceffylau."}, {"text_idx": "#000026", "text": "Disgrifiad o\u2019r llun, Y criw ar gofeb y glanio yn Nhrevelin"}, {"text_idx": "#000027", "text": "Yna ymlaen i Drevelin. Dadlwytho'r gwisgoedd a'r set yn Salon Central, Trevelin. Tro bach sydyn o amgylch y dref, ble gwelsom lawer o lefydd bach Cymreig ac yna no\u0302l i'r Salon Central er mwyn gwneud ein perfformiad olaf o'r sioe."}, {"text_idx": "#000028", "text": "Roedd yn deimlad od mai dyma fydd y tro olaf i ni berfformio'r 'Mimosa'. Roedd yr holl wythnosau o ymarfer a pherfformiadau di-ri' yn dod i ben heno. Ond wythnosau llawn hwyl a chwerthin oedd y rhain, fyddai'n aros yn ein cof am byth. Wrth i'r sioe ddod at ei therfyn roedd pawb yn eu dagrau a'r gynulleidfa yn rhoi ein chweched standing ovation allan o 6 perfformiad yn y Wladfa. Roedd gweld a chwrdd a\u0302 llawer o ddisgynyddion teithwyr y Mimosa yn brofiad anhygoel ac emosiynol iawn."}, {"text_idx": "#000029", "text": "Dyma ein diwrnod llawn olaf wedi cyrraedd. Ein hantur gyntaf oedd ymweld a\u0302'r Parc Cenedlaethol Los Alerces. Dyma le prydferth arall wrth i ni syllu ar lyn enfawr gyda mynyddoedd godidog yn ei amgylchu. Yn y pellter roedd y llyn a'r mynyddoedd, ac fe allem weld am filltiroedd. Roedd yr awyrgylch eto yn un heddychlon tra roedd pawb yn dawel am dipyn wrth i ni arogli'r awyr iach a chymryd mewn yr olygfa anhygoel. Profiad arbennig."}, {"text_idx": "#000030", "text": "Yn o\u0302l a\u0302 ni i dreulio ein noson olaf yng nghwmni hyfryd trigolion Esquel wrth i ni ffarwelio a\u0302 Michael a Ryan am y tro olaf. Ar o\u0302l digon o fwyd blasus eto ymlaen a\u0302 ni i'r gweithgareddau oedd wedi eu trefnu ar ein cyfer - yn gyntaf cystadleuaeth carioci yn y Gymraeg a'r Sbaeneg yna ymlaen at y twmpath gyda'r dawnsio gwerin yn cael ei ddysgu i ni gan y criw ifanc o Batagonia. Noson llawn chwerthin, cymdeithasu a joio."}, {"text_idx": "#000031", "text": "Disgrifiad o\u2019r llun, Hanna Jarman, un o'r perfformwyr sydd yn amlwg wedi cael amser bendigedig"}, {"text_idx": "#000032", "text": "Yn o\u0302l i Buenos Aires"}, {"text_idx": "#000033", "text": "Bant a\u0302 ni brynhawn ddydd Gwener tuag at faes awyr Esquel. Wrth i ni gyrraedd gwelsom y maes awyr lleiaf yn ein byw a ffarwelio ag Esquel mewn awyren fechan fach. Roedd yn emosiynol gadael Patagonia gan ein bod wedi cael yr amser mwyaf ffantastig dros y pythefnos diwethaf ac anodd oedd dweud ffarwel."}, {"text_idx": "#000035", "text": "A cham olaf y daith..."}, {"text_idx": "#000036", "text": "Bant a\u0302 ni ar y bws i faes awyr Buenos Aires, ac ar yr awyren i Heathrow."}, {"text_idx": "#000037", "text": "A dyma ddiwedd ein taith. Diolch i bawb wnaeth wneud y daith yn un bythgofiadwy."}, {"text_idx": "#000038", "text": "Cyfle newydd yw, O! mor bell"}, {"text_idx": "#000039", "text": "Eto'n dechrau byw, O! doed y dydd,"}, {"text_idx": "#000041", "text": "Criw'r 'Mimosa' yn y Wladfa"}, {"text_idx": "#000042", "text": "Prif StraeonAmhariad i deithwyr Trafnidiaeth Cymru i barhauPublished2 awr yn o\u0302lAil berson wedi marw ar o\u0302l gwrthdrawiad CaerffiliPublished4 awr yn o\u0302lCynghorwyr wedi teimlo'n 'anniogel' mewn cyfarfodPublished9 awr yn o\u0302l"}, {"text_idx": "#000044", "text": "Ail berson wedi marw ar o\u0302l gwrthdrawiad Caerffili"}, {"text_idx": "#000045", "text": "Cynghorwyr wedi teimlo'n 'anniogel' mewn cyfarfod"}, {"text_idx": "#000050", "text": "Fideo: Rhyddhau hanner miliwn o glipiau archif"}, {"text_idx": "#000051", "text": "Pum munud gyda'r actores Nia Gandhi"}, {"text_idx": "#000054", "text": "'Dwi eisiau ysbrydoli pobl i beidio colli calon'"}, {"text_idx": "#000056", "text": "Cysylltwch a\u0302 niTabledi a ffonau symudolHefyd yn Gymraeg"}]